Rossiyada namoyishchilar: Pravoslav cherkovi xasis, yeb to’ymas
Sankt-Peterburgdagi qadimiy ibodatxona markaziy pravoslav cherkovining bir qismiga aylanishi mumkin. Shaharda har kuni bunga qarshi namoyishlar.
Rossiya Pravoslav Cherkovi mamlakatdagi barcha nasroniy dargohlarni nazorat qilishi kerak, deya hayqirmoqda bir tomondagi namoyishchilar. Avliyo Ishoq ibodatxonasi -murakkab tarixni aks ettiruvchi boy muzey. “Ibodatxona cherkovning ajralmas qismi. Bu borada ortiqcha gap bo’lishi mumkin emas. Nega uning diniy boshqaruv ostida bo’lishiga qarshilik bildirishmoqda? Mantiqsiz qarash bu”, - deydi fuqarolardan biri. Ikkinchi tomon nazarida esa bu muzeyni cherkovga topshirish siyosiy va madaniy xato bo’ladi. Hozirgidek davlat idora etaversin, deydi ular. Namoyishchilar firkicha, Pravoslav cherkovi xasis, yeb to’ymas. “Rafiqam singari men ham bu tarixiy maskan xususiy ham bo’lmasin, cherkovga ham berilmasin, deyman. Davlat iznida qolaversin. Yaxshigina muvozanat”, - deydi fuqarolar. Pravoslav cherkovi esa ibodatxonaga odamlar tekinga kirishi mumkin bo’ladi, deya va’da bermoqda. Lekin hech narsa tekin emas. Davlat cherkovga bunday ibodatxonalar ta’miri va tozaligi uchun mablag’ ajratadi. Ibodatxona buyuk rus o’tmishi, e’tiqodi va ma’naviy boyligi timsoli, deya bildiradi pravoslav rahnamolar. Bir asr o’tib, uning davlatdan markaziy cherkov boshqaruviga o’tishi diniy erkinlik timsoli sifatida xizmat qiladi. Cherkovning mulki va siyosiy ta’siri tobora ortib borayotganidan tashvishga tushayotgan ruslar esa bu so’zlarga ishonmaydi.